‘हम’ आत्मा की उत्पत्ति- आत्मा, परमतत्त्वम् (आत्मतत्त्वम्) रूप परमात्मा या शब्द-ब्रह्म से छिटककर पृथक हुई ‘आत्म’ शब्द-सत्ता ही अपनी स्वतः की ज्योति से युक्त होने के कारण आत्म-ज्योति या दिव्य-ज्योति या ब्रह्म-ज्योति ही है। यह आत्म-ज्योति ही शब्द-रूप परमतत्त्वम् (आत्मतत्त्वम्) रूप परमात्मा से छिटककर अलग होकर शून्य आकाश में विचरण करते हुए जब किसी शरीर को खासकर मानव शरीर को प्राप्त कर उसमें प्रवेश करती है, तो तुरन्त गुण-दोष से युक्त होकर जीव रूप में परिवर्तित हो जाती है। पुनः गुण-दोष से युक्त होकर जीव मन, बुद्धि, चित्त, अहंकार से युक्त सूक्ष्म रूप में इन्द्रियों से युक्त होकर शरीर के द्वारा कर्म को करते तथा उसके फलरूप भोगों को भोगते हुए संसार में विचरण करता है। कर्म और भोगों के कारण पारिवारिक एवं सांसारिक जालों में फँस-फँस कर अपने मूल अस्तित्व रूप परमतत्त्वम् (आत्मतत्त्वम्) रूप परमात्मा को तो भूल ही जाता है, साथ ही साथ ‘हम’ जीव यथार्थतः अपने ‘हम’ आत्म-ज्योति शब्द रूप आत्मरूप को भी भूलकर ‘अहम्’ शब्द-रूप जीव से भी गिरकर शरीरमय होकर संसार-चक्र में चक्कर काटने अर्थात् जनम-मरण रूप संसार में फँस जाता है और यह तब तक फँसा रहता है, जब तक कि परमतत्त्वम् (आत्मतत्त्वम्) रूप परमात्मा का अपने परमआकाश रूप परमधाम से अवतरण होकर किसी शरीर को धारण कर अपने से बिछुड़े हुए आत्मा और जीवों को पुनः अपनी शरणागति प्रदान कर ‘हम’ जीव और आत्मा को स्वीकार नहीं कर लेता।